CELEX: 52019PC0273
Language: da
Date: 2019-06-06
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på det 83. plenarmøde i Sammenslutningen af Stater mod Korruption (Greco) for så vidt angår Den Europæiske Unions deltagelse som observatør i Greco

EUROPA-KOMMISSIONEN
            Bruxelles, den 6.6.2019
            COM(2019) 273 final
            2019/0135(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne på det 83. plenarmøde i Sammenslutningen af Stater mod Korruption (Greco) for så vidt angår Den Europæiske Unions deltagelse som observatør i Greco
            
               
         
         
            
               BEGRUNDELSE
            
            
               1.FORSLAGETS GENSTAND
            
            
               Dette forslag vedrører afgørelsen om den holdning, der skal indtages på Den Europæiske Unions vegne i Sammenslutningen af Stater mod Korruption (Greco) i forbindelse med den planlagte vedtagelse af en afgørelse om at tildele Den Europæiske Union observatørstatus.
            
            
               2.BAGGRUND FOR FORSLAGET
            
            
               Greco blev oprettet af Europarådet i 1999 for at overvåge staternes overholdelse af korruptionsbekæmpelsesstandarderne i strafferetskonventionen om korruption og civilretskonventionen om korruption. Det er Grecos mål at forbedre medlemmernes evne til at bekæmpe korruption ved at overvåge deres overholdelse af Europarådets korruptionsbekæmpelsesstandarder via en dynamisk proces med gensidig evaluering og peer pressure. Ved hjælp af et evalueringssystem bidrager organisationen til at identificere mangler i de nationale korruptionsbekæmpelsespolitikker og giver derved tilskyndelse til de nødvendige lovgivningsmæssige, institutionelle og praktiske reformer.
            
            
               Greco består på nuværende tidspunkt af 49 fuldgyldige medlemmer
                  1
                og 10 observatører
                  2
               .
            
            
               EU's deltagelse i GRECO har været en prioritet i samarbejdet mellem EU og Europarådet. EU har således samarbejdet med Europarådet på grundlag af et aftalememorandum, der blev vedtaget i 2007
                  3
               , men GRECO er et af de få af Europarådets organer, for hvilke EU ikke har fastlagt særlige retlige rammer for samarbejdet. EU er ikke til stede på Grecos møder, og der er derfor meget begrænsede muligheder for at udveksle synspunkter med Greco og samarbejde i spørgsmål af fælles interesse inden for retsstatsområdet og bekæmpelsen af korruption. 
            
            
               
                  I 2011 fastlagde Kommissionen de vigtigste målsætninger for et styrket samarbejde mellem EU og Greco og foretog en analyse af mulighederne for EU's deltagelse i Grecos arbejde og af de dermed forbundne fordele
                     4
                  . Dette blev i 2012 fulgt op af en meddelelse fra Kommissionen
                     5
                  , hvori der blev fastlagt en tofaset tilgang for EU's tiltrædelse af GRECO, som i første fase indebar en status som fuldgyldig deltager
                     6
                   og i anden fase status som fuldgyldigt medlem. 
               
            
            
               Europa-Parlamentet har løbende givet udtryk for sin støtte til EU's deltagelse i Greco via flere rapporter og beslutninger, f.eks. beslutningen fra 2016 om bekæmpelse af korruption og opfølgning af beslutningen fra 2015 om organiseret kriminalitet, korruption og hvidvaskning af penge, og ligeledes i en debat i plenarforsamlingen i 2018.
            
            
               
                  Den 20. marts 2019 sendte Grecos direktør et brev til formandskabet for Rådet med forslag om, at EU blev observatør i Greco. Med observatørstatus ville EU kunne deltage i Grecos møder og få adgang til alle behandlede dokumenter. Som observatør ville EU ikke have stemmeret, ikke være genstand for evaluering og ikke skulle tage formel stilling i evalueringsprocedurerne eller deltage i evalueringsmissioner. Observatører skal ikke yde finansielle bidrag. Det skal bemærkes, at reglerne er de samme for alle observatør.
               
            
            
               I henhold til artikel 220 i TEUF indleder Unionen ethvert formålstjenligt samarbejde med De Forenede Nationers organer og særorganisationer, Europarådet, Organisationen for Sikkerhed og Samarbejde i Europa og Organisationen for Økonomisk Samarbejde og Udvikling. Unionens højtstående repræsentant for udenrigsanliggender og sikkerhedspolitik og Kommissionen står for gennemførelsen af denne artikel. Kommissionen underrettede officielt Europa-Parlamentet og Rådet om, at den har til hensigt at søge om, at EU får observatørstatus i Greco. Rådet gav udtryk for sin støtte til, at EU bliver observatør i Greco, på dets møde den 6. juni 2019.
            
            
               
                  Den 6. juni 2019 fremsendte Kommissionen EU's anmodning om at blive observatør til Europarådets generalsekretær
                     7
                  .
               
               
                  EU's anmodning om observatørstatus i Greco udelukker ikke andre former for deltagelse fremover, herunder fuldt medlemsskab.
               
            
            
               Grecos plenarforsamling vil sandsynligvis behandle EU's anmodning på sit møde den 17.-21. juni 2019. Det træffer afgørelse ved enstemmighed. Hvis der ikke opnås enstemmighed på plenarmødet, kan sagen blive henvist til Ministerkomitéen, som træffer sin afgørelse med et flertal på totredjedele af repræsentanterne. Alle EU's medlemsstater er medlemmer af GRECO og vil deltage i at træffe afgørelsen med hensyn til at tildele EU observatørstatus i Greco. 
            
            
               
                  Medlemsstaterne er forpligtede til at støtte anmodningen i overensstemmelse med princippet om loyalt samarbejde. Kommissionen har alligevel i denne forbindelse besluttet at fremsætte et forslag på grundlag af artikel 218, stk. 9, i TEUF. Dette vil med endnu større sikkerhed sikre, at EU's medlemsstater taler med én stemme til støtte for, at EU tildeles observatørstatus på Grecos plenarmøde og om nødvendigt på det efterfølgende møde i Ministerkomitéen. 
               
            
            
               3.RETSGRUNDLAG:
            
            
               
                  Grecos hovedformål er at forbedre medlemmernes evne til at bekæmpe korruption. Retsgrundlaget for den foreslåede afgørelse bør derfor være artikel 83 i TEUF sammenholdt med artikel 218, stk. 9, i TEUF.
               
            
            
               
            
               2019/0135 (NLE)
            
         
         
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på det 83. plenarmøde i Sammenslutningen af Stater mod Korruption (Greco) for så vidt angår Den Europæiske Unions deltagelse som observatør i Greco
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 83 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Europarådets resolution nr. (93) 28 gives der mulighed for, at stater og internationale organisationer kan deltage som observatører i delaftaler og udvidede aftaler som f.eks. aftalen om oprettelse af Greco.
            
            
               (2)Den 6. juni 2019 fremsendte Kommissionen en anmodning om Unionens deltagelse som observatør i Greco til Europarådets generalsekretær.
            
            
               (3)Den Europæiske Unions deltagelse i Greco som observatør udelukker ikke, at den eventuelt fremover kan deltage i Greco som fuldgyldigt medlem. 
            
            
               (4)Alle Den Europæiske Unions medlemsstater er medlemmer af Greco.
            
            
               (5)Det forventes, at Grecos plenarforsamling vil blive anmodet om at træffe afgørelse om, hvorvidt Den Europæiske Union skal tildeles observatørstatus, ved det 83. plenarmøde i Greco (i Strasbourg den 17.-21. juni 2019).
            
            
               (6)Hvis afgørelsen herom ikke træffes på det 83. plenarmøde i Greco den 17.-21. juni 2019 eller på det efterfølgende plenarmøde i Greco, bør Den Europæiske Unions medlemsstater støtte, at spørgsmålet henvises til Ministerkomitéen, hvor de bør støtte, at Unionen gives adgang til Greco som observatør.
            
            
               (7)Det er derfor hensigtsmæssigt at fastlægge den holdning, der skal indtages på Den Europæiske Unions vegne i forbindelse med vedtagelsen af afgørelsen vedrørende tildeling af observatørstatus til Den Europæiske Union.
            
            
               (8)Nærværende afgørelse berører ikke princippet om loyalt samarbejde og den forpligtelse, som alle medlemsstater allerede er underlagt med hensyn til at støtte Unionens anmodning om observatørstatus.
            
            
               (9)[I medfør af artikel 3 i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, har disse medlemsstater meddelt, at de ønsker at deltage i vedtagelsen og anvendelsen af denne afgørelse.]
            
            
               (10)[I medfør af artikel 1 og 2 i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og uden at dette berører artikel 4 i samme protokol, deltager disse medlemsstater ikke i vedtagelsen og anvendelsen af denne afgørelse, som ikke er bindende for og ikke finder anvendelse i disse medlemsstater.]
            
            
               (11)[I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —]
            
            
               VEDTAGET DENNE AFGØRELSE: 
            
            
               Artikel 1
            
         
         
            
               Den holdning, der skal indtages på Den Europæiske Unions vegne på det 83. plenarmøde i Sammenslutningen af Stater mod Korruption (Greco) den 17.-21. juni, eller, såfremt det er nødvendigt, på det efterfølgende plenarmøde, er som følger:
            
            
               Den Europæiske Unions medlemsstater støtter vedtagelsen af afgørelsen om at lade Den Europæiske Union blive observatør i Greco. 
            
            
               Hvis denne afgørelse ikke træffes på det 83. plenarmøde i Greco den 17.-21. juni 2019 eller på det efterfølgende plenarmøde i Greco, bør Den Europæiske Unions medlemsstater støtte, at spørgsmålet henvises til Ministerkomitéen, hvor de bør støtte, at Unionen gives adgang til Greco som observatør.
            
            
               Artikel 2
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Albanien, Andorra, Armenien, Aserbajdsjan, Belgien, Bosnien-Hercegovina, Bulgarien, Cypern, Danmark, Estland, Finland, Det Forenede Kongerige, Frankrig, Georgien, Grækenland, Hviderusland, Irland, Island, Italien, Kroatien, Letland, Liechtenstein, Litauen, Luxembourg, Malta, Moldova, Monaco, Montenegro, Nederlandene, Nordmakedonien, Norge, Polen, Portugal, Rumænien, Rusland, San Marino, Serbien, Schweiz, Slovakiet, Slovenien, Spanien, Sverige, Tjekkiet, Tyrkiet, Tyskland, Ukraine, Ungarn, USA og Østrig.
               
               
                  
                     (2)
                  
                        Fire af Europarådets organer, nemlig Europarådets Parlamentariske Forsamling, Europarådets Styringskomité for Retligt Samarbejde (CDCJ), Europarådets Strafferetskomité (CDPC) og Europarådets Udviklingsbank (CEB), Organisationen for Økonomisk Samarbejde og Udvikling (OECD), De Forenede Nationer, repræsenteret ved FN's Kontor for Narkotikakontrol og Kriminalitetsbekæmpelse (UNODC), Kontoret for Demokratiske Institutioner og Menneskerettigheder (ODIHR) under Organisationen for Sikkerhed og Samarbejde i Europa (OSCE), Det Internationale Akademi for Korruptionsbekæmpelse (IACA), Det Internationale Institut for Demokrati og Valgbistand (IDEA) og Organisationen af Amerikanske Stater (OAS).
               
               
                  
                     (3)
                  
                        CM(2007)74 vedtaget den 10. maj 2007 af Europarådets Ministerkomité.
               
               
                  
                     (4)
                  
                        COM(2011) 307 final.
               
               
                  
                     (5)
                  
                        COM(2012) 604 final.
               
               
                  
                     (6)
                  
                        Statussen som fuldgyldig deltager ville indebære, at EU ikke ville være omfattet af systemet med gensidig evaluering, ikke ville have stemmeret og ikke ville have en repræsentant i Grecos præsidium. Der var også planer om en form for inddragelse af EU i evalueringssystemet.
               
               
                  
                     (7)
                  
                        I henhold til Europarådets procedure kan en organisation få observatørstatus i Greco ved, at der sendes et brev til Europarådets generalsekretær med anmodning om en sådan status. Se navnlig Europarådets resolution nr. (93) 28.